PRITARTA

 Rokiškio rajono savivaldybės tarybos

 2017 m. birželio 23 d. sprendimu Nr. TS-

**ROKIŠKIO RAJONO SAVIVALDYBĖS ANTIKORUPCIJOS KOMISIJOS**

**2016 METŲ VEIKLOS ATASKAITA**

Rokiškio rajono savivaldybės antikorupcijos komisijos paskirtis vykdyti Rokiškio rajono savivaldybės korupcijos prevencijos politiką, šalinti korupcijos, kaip neigiamo socialinio reiškinio, priežastis ir pasekmes, skatinti savivaldybės bendradarbiavimą su visuomene, žiniasklaida ir kitais juridiniais, fiziniais asmenimis korupcijos prevencijos srityje.

Antikorupcijos komisiją Rokiškio rajono savivaldybės tarybos 2015 m. gegužės 29 d. sprendimu Nr. TS-150 ir 2015 m. spalio 30 d. sprendimu Nr. TS-212 sudarė savivaldybės tarybos nariai: Gintaras Girštautas, Vytautas Masiulis, Stasys Meliūnas, Zenonas Viduolis, Danguolė Kondratenkienė, Ramunė Markevičienė, gyvenamųjų vietovių bendruomenių atstovai: Virginija Ardavičienė, Inga Belovienė, Nijolė Jurevičiūtė, Gediminas Kriovė, Valdas Nauburaitis, Eugenija Pleitienė. Savivaldybės tarybos 2016 m. kovo 25 d. sprendimu Nr. TS-92 Antikorupcijos komisijos pirmininku paskirtas Stasys Meliūnas. 2015 m. gegužės 4 d. Savivaldybės administracijos direktoriaus įsakymu Nr. AV-413 Loreta Repšienė paskirta Antikorupcijos komisijos atsakingąja sekretore.

Antikorupcijos komisija savo darbe vadovaujasi Lietuvos Respublikos Konstitucija, Lietuvos Respublikos korupcijos prevencijos įstatymu, Lietuvos Respublikos vietos savivaldos įstatymu, Lietuvos Respublikos viešojo administravimo įstatymu, Rokiškio rajono savivaldybės tarybos reglamentu, Rokiškio rajono savivaldybės antikorupcijos komisijos nuostatais, patvirtintais savivaldybės tarybos 2015 m. gegužės 29 d. sprendimu Nr. TS-150.

Vadovaudamiesi šiais nuostatais pateikiame Antikorupcijos komisijos veiklos ataskaitą už 2016 metus.

Pagal reglamentą Komisijos posėdžiai turi vykti nerečiau kaip kartą per ketvirtį. Ataskaitiniu laikotarpiu posėdžiai buvo organizuoti dažniau. Iš viso surengti 6 Antikorupcijos komisijos posėdžiai, kuriuose svarstyti 9 klausimai. Praktika padiktavo, kad aktualiais antikorupcijos klausimais komisija posėdžiams turėtų susirinkti dažniau, negu posėdžių dažnį formaliai reglamentuojantys veiklos nuostatai. Todėl Komisija apsisprendė posėdžiauti sistemingai, kiekvieno mėnesio trečiąjį ketvirtadienį.

Atsiskaitomojo laikotarpio pabaigoje komisija savo iniciatyva pradėjo 1 antikorupcinį tyrimą. Antikorupcinis tyrimas pradėtas remiantis 2016 m. lapkričio 8 d. Rokiškio rajono savivaldybės kontrolės ir audito tarnybos išankstinio tyrimo ataskaita „Dėl ledo aikštelės šaldymo įrangos pirkimo ir naudojimo“ Nr. KAĮ-11. Kadangi tyrimas pradėtas atsiskaitomojo laikotarpio pabaigoje ir iškilo daug klausimų ir aplinkybių, kurias privalu išsiaiškinti, šis tyrimas tęsiamas 2017 metais.

Vadovaudamasi Korupcijos prevencijos įstatymo 6 straipsnio 3 dalyje nurodytais kriterijais, lapkričio mėnesį komisija inicijavo atlikti korupcijos pasireiškimo tikimybės vertinimą savivaldybės vietinės reikšmės kelių ir gatvių priežiūros, taisymo, tiesimo ir saugaus eismo organizavimo srityje. Vertinimą atliko Centralizuoto vidaus audito skyrius. Šio vertinimo pagrindu, atsižvelgdami į auditorių rekomendacijas pašalinti rizikos faktorius korupcijai pasireikšti, savivaldybės administracijos Statybos ir infrastruktūros plėtros skyriaus specialistai parengė ir patobulino vietinės reikšmės kelių ir gatvių priežiūros, taisymo, tiesimo ir saugaus eismo organizavimo reglamentavimą, tai yra pateikė savivaldybės tarybai atitinkamą sprendimo projektą, taip sumažindami korupcijos pasireiškimo riziką šioje srityje.

Antikorupcijos komisija kontroliavo, kaip vykdoma atsiskaitomųjų metų pradžioje parengta Rokiškio rajono savivaldybės korupcijos prevencijos 2016–2019 metų programa, patvirtinta savivaldybės tarybos 2016 m. balandžio 29 d. sprendimu Nr. TS-107 ir kaip atliekamos šiai programai įgyvendinti numatytos priemonės, susistemintos specialiame priemonių plane. Programos ir priemonių plano tikslas – sukurti veikiančią, efektyvią, ilgalaikių, antikorupcinių priemonių sistemą rajono savivaldoje, skatinti rajono gyventojų nepakantumą ir nesitaikstymą su bet kokio pobūdžio korupcinio pobūdžio apraiškomis. Korupcijos prevencijos 2016–2019 programos priemonių plane numatytoms ir atliekamoms priemonėms savivaldybės taryba pritarė ir priemonių plano įgyvendinimo 2016 metų ataskaitą patvirtino 2017 m. kovo 31 d. sprendimu Nr. TS-60.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_